《己未七夕用玉溪韵》
宋代·王恕

乌鹊年年管别离，涉秋髡首助佳期。试看清汉横分处，又是浮槎欲渡时。

天上白榆长历历，西来青鸟故迟迟。寸心此夜千回结，不断虫声恼鬓丝。

作者简介：王恕，字道原（《舆地纪胜》卷五七）。孝宗乾道六年（一一七○）知瑞安（清乾隆《瑞安县志》卷四）。淳熙十五年（一一八八），为郴州通判（明万历《郴州志》卷二）。今录诗二首。